Na temelju članka 66. Zakona o gospodarenju otpadom („Narodne novine“ br. 84/21, u daljnjem tekstu: Zakon), te članka 30. Statuta Općine Kloštar Podravski („Službeni glasnik Koprivničko-križevačke županije“ broj 4/21), Općinsko vijeće Općine Kloštar Podravski na 15. sjednici održanoj prosinca 2022. donijelo je

**ODLUKU**

**o načinu pružanja javne usluge na području Općine Kloštar Podravski**

 **Članak 1.**

**Opće odredbe**

Odluka o načinu pružanja javne usluge na području Općine Kloštar Podravski (u daljnjem tekstu: Odluka) sadrži:

1. kriterije obračuna količine miješanog komunalnog otpada

2. standardne veličine i druga bitna svojstva spremnika za sakupljanje otpada

3. najmanju učestalost odvoza otpada prema područjima

4. obračunska razdoblja kroz kalendarsku godinu

5. područje pružanja javne usluge

6. iznos cijene obvezne minimalne javne usluge s obrazloženjem načina na koji je određena

7. odredbe o načinu podnošenja prigovora i postupanju po prigovoru građana na neugodu

 uzrokovanu sustavom sakupljanja komunalnog otpada

8. odredbe o načinu pojedinačnog korištenja javne usluge

9. odredbe o načinu korištenja zajedničkog spremnika

10. odredbe o prihvatljivom dokazu izvršenja javne usluge za pojedinog korisnika usluge

11. način određivanja udjela korisnika usluge u slučaju kad su korisnici usluge kućanstva i

 pravne osobe ili fizičke osobe – obrtnici i koriste zajednički spremnik, a nije postignut

 sporazum o njihovim udjelima

12. odredbe o ugovornoj kazni i

13. opće uvjete ugovora s korisnicima,

14. kriterije za određivanje korisnika usluge u čije ime jedinica lokalne samouprave preuzima

 obvezu sufinanciranja cijene javne usluge,

15. kriteriji za umanjenje cijene javne usluge,

16. odredbe o količini glomaznog otpada koji se preuzima u okviru javne usluge.

**Članak 2.**

**Kriterij obračuna količine miješanog komunalnog otpada**

Kriterij obračuna količine miješanog komunalnog otpada je volumen spremnika miješanog komunalnog otpada izražen u litrama i broj pražnjenja spremnika u obračunskom razdoblju.

Kad više korisnika usluge zajednički koriste spremnik, zbroj udjela svih korisnika, određenih međusobnim sporazumom ili prijedlogom davatelja usluge, mora iznositi jedan.

**Članak 3.**

**Standardne veličine i druga bitna svojstva spremnika za sakupljanje otpada**

Na području Općine Kloštar Podravski korisnici zadužuju slijedeće standardne veličine plastičnih spremnika:

60 L, 80 L, 120 L, 240 L, 1100 L, 5000 L za prikupljanje miješanog komunalnog otpada (MKO).

Za dodatne količine MKO korisnici mogu koristiti i crnu vreću od 120 L s logotipom davatelja javne usluge, koja se naplaćuje prema cjeniku.

Za odvojeno prikupljanje papira i plastike korisnicima se dodjeljuju spremnici s logom davatelja javne usluge i to:

za papir – plavi spremnik od 120 L;

za plastiku – žuti spremnik od 120 L.

Sve gore navedeno odnosi se na prikupljanje otpada na kućnom pragu.

**Članak 4.**

**Najmanju učestalost odvoza otpada prema područjima**

Na cijelom području Općine Kloštar Podravski najmanja učestalost odvoza otpada je:

* miješani komunalni otpad (MKO) – najmanje dva puta mjesečno, odnosno svaki drugi tjedan
* reciklabilni otpad (papir i plastiku) – najmanje jednom mjesečno
* glomazni otpad – najmanje jednom godišnje.

**Članak 5.**

**Obračunska razdoblja kroz kalendarsku godinu**

Obračunsko razdoblje je mjesec dana.

Davatelj javne usluge ispostavlja račune korisnicima usluge do 15-tog u mjesecu s valutom do kraja mjeseca, a za prethodni mjesec.

**Članak 6.**

**Područje pružanja javne usluge**

Davatelj javne usluge pruža uslugu na jednak način prema korisnicima na cijelom području Općine Kloštar Podravski.

**Članak 7.**

**Iznos cijene obvezne minimalne javne usluge s obrazloženjem načina na koji je određena**

Na području Općine Kloštar Podravski korisnici razvrstani u kategoriju ***kućanstvo*** i ***nije kućanstvo*** imaju istu cijenu obvezne minimalne javne usluge odvoza miješanog komunalnog otpada (MKO).

Cijena obvezne minimalne javne usluge (CMJU) dio je cijene javne usluge i primjenjuje se za svako obračunsko mjesto.

* CMJU za korisnike koji sami kompostiraju biootpad iznosi **8,00 €**
* CMJU za korisnike koji daju biootpad na organizirani odvoz iznosi **9,00 €**

Cijene su s PDV-om (13%)

Cijena izračunata je na način da osigurava ekonomski održivo poslovanje te sigurnost, redovitost i kvalitetu pružanja javne usluge, kako bi sustav sakupljanja komunalnog otpada mogao ispuniti svoju svrhu.

Određivanje cijene obvezne minimalne javne usluge proizlazi iz obveza davatelja javne usluge, a koje su definirane čl.69 Zakona, te one koje predstavljaju tzv. „hladan pogon“ tj. spremnost obavljanja javne usluge. To su svi oni troškovi koji su neovisni o broju primopredaja miješanog komunalnog otpada.

Cijenom obvezne minimalne javne usluge pokrivaju se slijedeće aktivnosti:

- gospodarenje s odvojeno sakupljenim komunalnim otpadom, uključujući njegovo preuzimanje, prijevoz, razvrstavanje te odvoz do ovlaštenog oporabitelja

- spremnost preuzimanja sadržaja spremnika za miješani komunalni otpad (MKO) provozom od kuće do kuće, bez obzira da li korisnik ima namjeru predati MKO ili nema tu namjeru

- vođenje propisanih evidencija o korisnicima usluga

- prikupljanje glomaznog otpada od korisnika koji su kućanstvo te njegovo obradu i zbrinjavanje

- preuzimanje otpada u reciklažnom dvorištu od korisnika koji su kućanstvo bez naknade

Troškovi koji se CMJU pokrivaju su:

* materijalni troškovi poslovanja
* troškovi održavanja
* troškovi radne snage
* financijski troškovi
* amortizacija

**Članak 8.**

**Odredbe o načinu podnošenja prigovora i postupanju po prigovoru građana na neugodu uzrokovanu sustavom sakupljanja komunalnog otpada**

Korisnik javne usluge može uputiti prigovor davatelju javne usluge.

Prigovor se može uputiti putem pošte, elektronskom poštom ili usmeno na zapisnik u sjedištu davatelja javne usluge.

Davatelj javne usluge mora odgovoriti na prigovor u roku od 15 dana.

Na ispostavljenom računu davatelj javne usluge mora vidljivo istaknuti obavijest o načinu podnošenja pisanog prigovora.

Nakon primitka odgovora na pisani prigovor, korisnik može podnijeti reklamaciju Povjerenstvu za zaštitu potrošača koje je dužan oformiti davatelj javne usluge.

Povjerenstvo za zaštitu potrošača mora pisano odgovoriti potrošaču na zaprimljene reklamacije u roku od 30 dana od dana zaprimanja reklamacije.

U vezi s prigovorom odnosno reklamacijom, korisnik može pokrenuti sudski ili izvansudski postupak sukladno posebnim propisima.

**Članak 9.**

**Odredbe o načinu pojedinačnog korištenja javne usluge**

Korisnik usluge je dužan:

1. koristiti javnu uslugu na području na kojem se nalazi nekretnina korisnika usluge na način da proizvedeni komunalni otpad predaje putem zaduženog spremnika.

2. omogućiti davatelju usluge pristup spremniku na mjestu primopredaje otpada kad to mjesto nije na javnoj površini

3. postupati s otpadom na obračunskom mjestu korisnika usluge na način koji ne dovodi u opasnost ljudsko zdravlje i ne dovodi do rasipanja otpada oko spremnika i ne uzrokuje pojavu neugode drugoj osobi zbog mirisa otpada

4. odgovarati za postupanje s otpadom i spremnikom na obračunskom mjestu korisnika usluge,

5. platiti davatelju usluge iznos cijene javne usluge za obračunsko mjesto i obračunsko razdoblje, osim za obračunsko mjesto na kojem je nekretnina koja se trajno ne koristi

6. predati opasni komunalni otpad u reciklažno dvorište ili mobilno reciklažno dvorište odnosno postupiti s istim u skladu s propisom kojim se uređuje gospodarenje posebnom kategorijom otpada, osim korisnika koji nije kućanstvo

7. predati odvojeno miješani komunalni otpad, reciklabilni komunalni otpad, opasni komunalni otpad i glomazni otpad

8. predati odvojeno biootpad ili kompostirati biootpad na mjestu nastanka

9. dostaviti davatelju usluge ispunjenu Izjavu o načinu korištenja javne usluge

10. omogućiti davatelju javne usluge označivanje spremnika odgovarajućim natpisom i oznakom.

11. Predavati miješani komunalni otpad minimalno jedanput mjesečno.

**Odredbe o načinu korištenja zajedničkog spremnika**

**Članak 10.**

Sve navedeno u čl. 9. ove Odluke odnose se i na korisnike koji koriste zajednički spremnik.

Korisnik zajedničkog spremnika solidarno odgovara za postupanje s otpadom i spremnikom na obračunskom mjestu korisnika usluge zajedno s ostalim korisnicima usluge kao i za obveze nastale zajedničkim korištenjem spremnika.

**Članak 11.**

**Odredbe o prihvatljivom dokazu izvršenja javne usluge za pojedinog korisnika usluge**

Davatelj javne usluge prilikom preuzimanja otpada od korisnika treba voditi evidenciju odvoza otpada putem elektroničkih naprava koje prikupljaju podatke na terenu. Na kraju svakog radnog dana davatelj javne usluge dužan je pohranjivati podatke za svakog pojedinog korisnika putem aplikacije koja to omogućava.

Također, vozila davatelja usluge trebaju biti opremljena s kamerama kako bi se i na taj način mogao utvrditi stvaran broj preuzimanja sadržaja spremnika.

**Članak 12.**

**Način određivanja udjela korisnika usluge u slučaju kad su korisnici usluge kućanstva i pravne osobe ili fizičke osobe – obrtnici i koriste zajednički spremnik, a nije postignut sporazum o njihovim udjelima**

Kad više korisnika usluge koristi zajednički spremnik, a među korisnicima usluge nije postignut dogovor o udjelima korištenja zajedničkog spremnika tako da zbroj svih udjela čini jedan, primjenjuje se udio korisnika usluge u korištenju zajedničkog spremnika koji je u Izjavi naveo davatelj usluge.

**Članak 13.**

**Odredbe o ugovornoj kazni**

Korisnik usluge dužan je platiti davatelju usluge ugovornu kaznu ako ne ispunjava obveze iz članka 9. ove Odluke osim točke 5. i 10. ili ako ju neuredno ispuni.

Kad više korisnika usluge koristi zajednički spremnik, nastalu obvezu plaćanja ugovorne kazne u slučaju kad se ne utvrdi odgovornost pojedinog korisnika snose svi korisnici usluge koji koriste zajednički spremnik sukladno udjelima u korištenju spremnika.

Iznos određene ugovorne kazne iskazuje se na zasebnoj stavci na računu za javnu uslugu.

Ugovorne kazne određuju se za slijedeće radnje:

1. *Za odlaganje u krivi spremnik (BKO u spremnik za MKO ili obrnuto, koristan otpad u spremnik za MKO ili BKO, MKO ili BKO u spremnik za koristan otpad i sl.)* **10,00 €**
2. *Za nedavanje korisnog otpada na odvoz* **10,00 €**
3. *Za nedavanje na odvoz MKO min. 1x mjesečno* **10,00 €**
4. *Za nekompostiranje, a izjavio je da kompostira kod kuće* **10,00 €**
5. *Za uništenje spremnika 80 L ili 120 L* **40,00 €**
6. *Za uništenje spremnika 240 L ili 360 L* **60,00 €**
7. *Za uništenje spremnika 1100 L* **350,00 €**
8. *Ako nije ragulirao status kao korisnik usluge (putem Izjave ili na neki drugi način), a stvarno prebiva na području pružanja javne usluge (stalno ili povremeno)* **40,00 €**

Cijene su s PDV-om (13%).

**Članak 14.**

**Opći uvjeti ugovora s korisnicima**

 Opći uvjeti ugovora s korisnicima sadržani su u Prilogu I. ovog Odluci te čine njezin sastavni dio.

**Članak 15.**

**Kriteriji za određivanje korisnika usluge u čije ime jedinica lokalne samouprave preuzima obvezu sufinanciranja cijene javne usluge**

 Jedinstveni upravni odjel Općine Kloštar Podravski (u daljnjem tekstu: Jedinstveni upravni odjel) može privremeno ili do promjene koja utječe na obvezu plaćanja cijene usluge, osloboditi korisnika od plaćanja javne usluge na temelju socijalnih kriterija.

Jedinstveni upravni odjel će davatelju usluge dostavljati popis osoba koje su oslobođene od plaćanja javne usluge s naznakom vremena trajanja oslobođenja.

Iznos oslobođenja će se namiriti iz proračuna Općine Kloštar Podravski kao pomoć za podmirenje troškova stanovanja.

**Članak 16.**

**Odredbe o količini glomaznog otpada koji se preuzima u okviru javne usluge**

Količina predanog krupnog otpada na mjestu primopredaje i/ili predanog u reciklažnom dvorištu, može biti max. 4 m³ godišnje po korisniku i uračunata je u cijenu javne usluge.

Veća količina predanog krupnog otpada od 4 m³ naplaćivat će se prema cjeniku Davatelja.

**Članak 17.**

**Nadzor**

Nadzor nad primjenom ove Odluke obavlja nadležni inspektor i komunalni redar Općine Kloštar Podravski sukladno Zakonu i Odluci o komunalnom redu („Službeni glasnik Koprivničko-križevačke županije“ broj 16/19).

**Članak 18.**

**Prijelazne i završne odredbe**

Davatelj javne usluge dužan je cjenik donijeti u roku 3 mjeseca od dana donošenja ove Odluke, na način i u postupku propisanom člankom 77. Zakona.

**Članak 19.**

Stupanjem na snagu ove Odluke prestaje važiti Odluka o načinu pružanja javne usluge prikupljanja miješanog komunalnog otpada i biorazgradivog komunalnog otpada na području Općine Kloštar Podravski („Službeni glasnik Koprivničko-križevačke županije“ broj 2/22).

**Članak 20.**

Ova Odluka stupa na snagu osmog dana od dana objave u „Službenom glasniku Koprivničko-križevačke županije“.

**OPĆINSKO VIJEĆE OPĆINE KLOŠTAR PODRAVSKI**

KLASA:

URBROJ:

Kloštar Podravski, dana \_\_\_\_\_\_\_\_\_\_\_\_

 **PREDSJEDNICA:**

 **Marija Šimunko**